নেলসন ক্রিকেট ক্লাব
নেলসন ক্রিকেট ক্লাব (ইংরেজি: Nelson Cricket Club) ল্যাঙ্কাশায়ারের নেলসন এলাকার সিডহিলভিত্তিক ক্রিকেট ক্লাব। ক্লাবটি ইংল্যান্ডের ল্যাঙ্কাশায়ার লীগে খেলে থাকে। নিজেদের অনুশীলনীর জন্যে নেলসনের সিডহিল মাঠ ব্যবহার করে। ২০১৬ মৌসুমে নীল থম্পসন অধিনায়কত্ব করেন ও তাদের পেশাদার খেলোয়াড় হিসেবে রয়েছেন রায়ান বেইলি। ১৮৬১ সালে দুইটি স্থানীয় ক্লাবকে একীভূত করে নেলসন ক্রিকেট ক্লাব গঠন করা হয়। ১৮৯২ সালে ল্যাঙ্কাশায়ার লীগ প্রবর্তনকালে ক্লাবটি প্রতিষ্ঠাতা সদস্যের ভূমিকায় অবতীর্ণ হয়েছিল। চ্যাম্পিয়নশীপের উদ্বোধনী মৌসুমেই ক্লাবটি শিরোপা জয়লাভে সক্ষমতা দেখায়। এরপর থেকে ক্লাবটি ২১বার লীগের শিরোপা জয় করে। এ সংখ্যাটি অন্য যে-কোন ক্লাবের তুলনায় সর্বাধিক। এ ক্লাবের লিয়ারি কনস্ট্যান্টাইন, কপিল দেব ও স্টিভ ওয়াহ’র ন্যায় বিখ্যাত ক্রিকেটারদের অংশগ্রহণ ছিল।